16.		NAHRADENIE VÄZBY ZÁRUKOU, SĽUBOM A DOHĽADOM 
			[§ 80 ods. 1 písm. a) Trestného poriadku]
XY, nar. XX.XX.XXXX, trvalým bydliskom XXXX
predseda Poľovného združenia XXXXX
Okresný súd XXXX	K č. Tp XX/XX
Dňa XX.XX.XXXX bol uznesením sudcu pre prípravné konanie Okresného súdu v XXX obvinený XY, nar. XX.XX.XXXX, trvalým bydliskom XXXX, XXXX, ktorý je toho času v Ústave na výkon väzby a Ústave na výkon trestu odňatia slobody v XXXXX, vzatý do väzby podľa § 72 ods. 1 Trestného poriadku z dôvodu § 71 ods. 1 písm. c) Trestného poriadku.
Žiadam Vás, aby u člena nášho poľovného združenia bola väzba nahradená podľa § 80 ods. 1 písm. a) Trestného poriadku zárukou nášho poľovného združenia. V prípade, že mojej žiadosti vyhoviete, zabezpečím prítomnosť obvineného na všetkých úkonoch vykonávaných pred policajtom, prokurátorom alebo na súde a vždy vopred oznámim policajtovi, prokurátorovi alebo súdu vzdialenie sa z miesta pobytu u obvineného. Obvinený sa bude zdržiavať na adrese trvalého pobytu v XXXXXX. Bude pod dohľadom členov poľovného združenia a budeme trvať na tom, aby nekomzumoval alkohol a nedopúšťal sa protiprávneho konania.
Viem, že protiprávne konanie nášho člena mrzí a priznáva, že to čo vykonal bol absolútny nezmysel. V súčasnosti si už vstúpil do svedomia, čo viem z písomnej korešpondencie, ktorú udržiavame. 
Zároveň si dovoľujem pripojiť písomné vyjadrenie ostatných členov poľovného združenia. 
Ďakujem
XY, predseda poľovného združenia XXXXX
Poznámka
Väzba môže byť nahradená zárukou, sľubom a probačným dohľadom. 
Záruku poskytuje občianske združenie, náboženské združenie, pracovný kolektív alebo ďalšie formy občianskych komunít (nie však politické strany alebo hnutia), ktoré sú schopné zabezpečiť účasť obvineného na úkonoch trestného konania. Ak záruku poskytuje dôveryhodná osoba, súd zistí jej dôveryhodnosť ako aj spôsob ako bude zabezpečovať prítomnosť obvineného na úkonoch trestného konania. V tomto prípade išlo o záruku otca (ako dôveryhodnej osoby) za syna - obvineného, adresovanú okresnému súdu vo vlastnom mene toho, kto záruku poskytuje. 
Sľub poskytuje obvinený (alebo aj iný - pozri hore), ktorý písomne sľúbi, že sa dostaví na všetky úkony trestného konania. 
Probačný dohľad je forma zabezpečenia prítomnosti obvineného. Vykonáva ju probačný a mediačný úradník okresného súdu v obvode, ktorého bol trestný čin spáchaný a ktorý je zároveň príslušným na konanie v rámci prípravného konania [súd namiesto väzby stanoví samostatne alebo vo vzájomnej kombinácii obmedzenia alebo príkazy napr.: zákaz vycestovania do zahraničia, zákaz vykonávať činnosť, pri ktorej došlo k spáchaniu trestného činu, zákaz návštev určených miest, povinnosť odovzdať legálne držanú zbraň, zákaz vzďaľovať sa z miesta pobytu alebo z obydlia okrem vymedzených podmienok, povinnosť pravidelne sa dostaviť na štátny orgán určený súdom, zákaz vedenia motorového vozidla a odovzdanie vodičského preukazu, zákaz styku s určitými osobami alebo zákaz úmyselne sa priblížiť k určitej osobe na vzdialenosť menšiu ako päť metrov, povinnosť zložiť peňažné prostriedky na účely zabezpečenia nároku poškodeného na náhradu škody (§ 81 ods. 1 Trestného poriadku)]. 
Väzbu je možné nahradiť aj štvrtým spôsobom, a to peňažnou zárukou (tzv. kauciou). Súd pri určení výšky peňažnej záruky prihliadne na osobu a majetkové pomery obvineného alebo toho, kto za neho zloženie peňažnej záruky ponúka, na povahu spáchaného činu a výšku spôsobenej škody. V prípade, ak obvinený sa nedostaví na úkony trestného konania alebo zadá inú príčinu, pre ktorú ho možno zobrať do väzby (napr. spácha ďalší trestný čin), peňažná záruka prepadne v prospech štátu (§ 81 ods. 3 Trestného poriadku). Ak je obvinený v konaní odsúdený, môže sa peňažná záruka použiť na zaplatenie peňažného trestu alebo na náhradu škody (§ 81 ods. 5 Trestného poriadku).